**A liberalizmus eszmerendszere**

**Modulterv a 11. évfolyam számára**

**Készítette: Sárváriné Lóky Gyöngyi**

**A 11. évfolyamon** a „Mozgalmak és eszmék a XIX. század első felében” (Forrásközpontú történelem sorozat, Száray Miklós:Történelem  III.)  lecke tanításához kapcsolódik **2** **tanórában**. Az 1. tanóra első részében a forradalmak témáttanulják, előkészítve az eszmerendszerek megértését. A 2. tanóra témája az eszmerendszerek, közülük csak a liberalizmussal foglalkozunk.

 **Tartalmi célok:**

* Az új nemzetközi rendszer ellentmondásainak, problémáinak felismerése
* Az 1820-as és 1830-as évek forradalmi mozgalmai, jelentőségük
* A korszak uralkodó eszméi közül a liberalizmus fogalma, jellemzőinek megismerése

**Módszertani célok:**

* A téma feldolgozása elsősorban kooperatív tanulási technikák segítségével, változatos módszerek alkalmazásával; differenciálás a tanulásban
* A szakszókincs használatának fejlesztése
* Különböző típusú forrásokból információk gyűjtése és feldolgozása, okok és következmények elemzése, összekapcsolása
* Az időbeli és térbeli tájékozódási képesség fejlesztése
* Írásbeli és szóbeli kifejezőképesség fejlesztése

**Tartalmi követelmények:**

* A tanuló legyen képes a forradalmi mozgalmak térben és időben való elhelyezésére
* Tudja a forradalmak okait és következményeit megkülönböztetni, a nemzetközi összefüggéseket felismerni
* Forrásokból legyen képes megállapítani a liberalizmus jellemzőit
* Ismerje fel a felvilágosodás eszméi, a forradalmi mozgalmak céljai és a liberalizmus közti kapcsolatot

**Tanulási készségek fejlesztésének követelményei:**

* A tanuló aktívan vegyen részt a tanulási folyamatban
* A csoportmunkában az együttműködési készség, kölcsönös felelősség növekedjék
* A tanuló lényegkiemelő képessége, problémaérzékenysége, szövegértési és értelmezési képessége erősödjön
* Legyen képes ismeretei rendszerezésére, azokból ábra készítésére, álláspontjának megvédésére

**1. tanóra:**

**Mozgalmak és eszmék a XIX. században**

**Ráhangolódás**

**A tanulási folyamat előkészítése (2 perc):**

* a tanár ismerteti az óra témáját, céljait, követelményeit
* a tanulási folyamat munkamenetét (csoportmunka, azon belül duális és egyéni munka)
* megalakítják az együttműködő 4 fős, heterogén csoportokat

**Az előzetes tudás számbavétele (5 perc).**

A feladatot a csoportokon belül párosan végzik, majd a párok egyeztetnek a csoporton belül.

**Tanári kalauz minden csoportnak:**

1. Készítsetek **egy listát** arról, hogy milyen eszméket tartottak fontosnak a francia forradalom és a felvilágosodás ideológusai! Ebben segít, ha felidézitek az Emberi és Polgári Jogok Nyilatkozatát, a jakobinus alkotmányt.

2. Gondoljátok végig mit tartalmazott a Code Napóleon, melyet a hódítás során minden elfoglalt országban bevezetett Bonaparte! Ahol **egyezést** találtok a listán felsoroltakkal, azt húzzátok alá!

3. A forradalmi háború idején született új eszmét is jelöljétek! (ez az érzés a Európa népeinél éppen a hódító franciák ellen jelent meg)

4. **Karikázzátok be** az azonos politikai irányzathoz tartozókat, írjátok a karika mellé az irányzat vagy képviselői nevét!

Ha szükséges, a feladat végzésekor használhatják a tankönyv forrásait, vagy projektorral kivetünk részleteket az Emberi és Polgári Jogok Nyilatkozatából, a jakobinus alkotmányból, a Code Napóleonból.

→**Megoldás:**



A munka befejezésekor az egyik csoport ismerteti a listáját, a többi csoport összehasonlít, egyeztet, esetleg kiegészít, javít.

**Jelentésteremtés** (35 perc)

A **csoportok** azonos feladaton dolgoznak az első feladatnál (ebből válik érthetővé, miért követték egymást a forradalmi hullámok a Szent Szövetség idején), ezután 3 különböző témán dolgoznak. Azonos témán több csoport is dolgozhat, ilyenkor a megoldást egyeztetniük kell! A tanár hívja fel a figyelmet a csoportokon belüli együttműködésre, a füzetben végzett munka fontosságára és bemutatja az azonos feladatot végző csoportokat.

A csoportok **tanári kalauz** segítségével feldolgozzák a kapott témát. A feladatok megoldásának eredményét a füzetükben rögzítik, majd a megbeszéléskor minden csoportból egy választott szóvivő ismerteti a többi tanulóval. Ekkor lehet kiegészíteni, kérdezni, a felmerülő kérdésekre válaszolni. A többi tanuló jegyzetel, esetenként kérdez. A tanár is részt vesz a megbeszélésben: kérdez, kiegészít, megerősít.

**Tanári kalauz minden csoport számára**

A Szent Szövetség rendszerét forradalmak, forradalmi hullámok támadták. **A forradalmak általános okait ismeritek meg a feladatsor elvégzésével.**

1. Töltsétek ki a **T-táblázatot** ismereteitek és az atlasz térképének segítségével!

Az atlaszban „Az ipari forradalom terjedése Európában” térképet tanulmányozzátok!

|  |  |
| --- | --- |
| **A bécsi kongresszus és a Szent Szövetség céljai** | **A Szent Szövetség korában az alapvető változások** |
| Bécsi kongresszus: | A Szent Szövetség ideje: |
|   | Gazdasági folyamatok: |
|   | Társadalmi változások: |
| Szent Szövetség: |   |
|   | Terjedő eszmék: |

2. **Állapítsátok meg**, mi a korszak fő ellentmondása!

3. **Következtessetek**: miért törnek ki egyre újabb forradalmak a korszakban?

→ **Megoldás:**

|  |  |
| --- | --- |
| **A bécsi kongresszus és a Szent Szövetség céljai** | **A Szent Szövetség korában az alapvető változások** |
| Bécsi kongresszus:- legitimitás, restauráció | A Szent Szövetség ideje:1815-1849 |
| - tartós rendezés, nagyhatalmi egyensúly | Gazdasági folyamat: ipari forr. terjedése |
| - Franciaország elszigetelése | Társadalmi változások: polgárság, munkások számának növekedése |
| Szent Szövetség:- forradalmak, nemzeti mozgalmak elfojtása, kölcsönös segítség és együttműködés a feudális hatalmak között | Terjedő eszmék: az új, szabadságot, alkotmányos rendet, nemzeti érzést hirdető eszmék  |

2. A hatalmat gyakorlók céljai és a korszakban zajló változások ellentmondásban vannak.

3. Az uralkodók a régi rendszert védik, reakciósak↔az európai országokban a gazdasági, társadalmi változások az új eszmék híveit, a változtatni akarókat erősítik. A békés reformokat a hatalom/ abszolutizmus megakadályozza→az elégedetlenség forradalmakhoz vezet.

**A forradalmak elemzése -**3 téma, 3 csoportfeladat

 **Tanári kalauz az 1. csoport számára**

1. Az 1820-as évek forradalmi hullámának jellemzőit **gyűjtsétek össze** a tankönyv főszövege és térképe (1) alapján!

2. Ismereteitek alapján **töltsétek ki a** **táblázatot**!

**Az 1820-as évek forradalmai**

|  |  |  |  |  |
| --- | --- | --- | --- | --- |
| **Terület** | **Év** | **Cél / a mozgalom jellege** | **Résztvevők** | **Eredmény** |
|   |   |   |   |   |
|   |   |   |   |   |
|   |   |   |   |   |

3. **Keressetek magyarázatot** arra, miért győzött a görög szabadságharc, és miért bukott el a többi mozgalom! Ezzel egészítsétek a ki a táblázatot, a megfelelő oszlopot felhasználva!

→ **Megoldás:**

**Az 1820-as évek forradalmai**

|  |  |  |  |  |
| --- | --- | --- | --- | --- |
| **Terület** | **Év** | **Cél / a mozgalom jellege** | **Résztvevők** | **Eredmény** |
| Spanyolország | 1821-23 | Alkotmány / liberális | Katonatisztek – szűk csoport | Francia segítséggel leverik |
| Itália | 1821 | Alkotmány /liberális | Katonatisztek – szűk csoport | Ausztria segítségével leverik |
| Görögország | 1821-29 | Nemzeti önállóság / nemzeti | Görögök – széles társadalmi összefogás | Győz:független Görögország/nagyhatalmi segítség:Oo+N.Br.,Fro. |

A megoldás ismertetése után a tanár vezetésével **közös megbeszélés a „keleti kérdésről”;** alkotmány, alkotmányos rendszer fogalmi **értésének ellenőrzése** tanári kérdésekkel.

**Tanári kalauz a 2. csoport számára**

Az 1830-as párizsi, un. júliusi forradalom elemzése a feladatotok. Használjátok a tankönyv főszövegét, a képeit (3 és 6) és az ábrát (7)! Az eredményről **szóbeli beszámolót** készítsetek!

1. Vizsgáljátok meg, milyen problémák vezettek a júliusi forradalomhoz?
2. Keressétek meg, kik és milyen új módszert alkalmazva harcoltak a forradalomban?
3. Hogyan alakult át Franciaország a forradalom eredményeként?
4. Milyen problémákat nem oldottak meg?

→ **Megoldás:**

1. A Bourbon-dinasztia (X. Károly) restaurációs törekvése (királypárti nyomásra) kiélezi az ellentét a liberális polgársággal – az engedetlen törvényhozást a király feloszlatja.

2. A párizsiak (fiatalok, diákok, polgárok, munkások) barikádokat emeltek.

3. Új uralkodó, új dinasztia: Lajos Fülöp;alkotmányos monarchia;magas cenzus:a pénzarisztokrácia uralma

4. A választójog bővítése; a munkások, szegények helyzete

A beszámoló után **egyéni munkával** a tanulók saját füzetükben **kitöltik a táblázatban** az 1830-as forradalmi hullám Franciaország részét (jó lehetőség a megértés, figyelem ellenőrzésére).

**Tanári kalauz a 3. csoport számára**

Az 1830-as párizsi forradalom mozgalmakat indított el Európában.E mozgalmak vizsgálata a feladatotok a tankönyv főszövege, térképe (8), forrása (9) felhasználásával.

1. **Gyűjtsétek össze**, hol robbantak ki forradalmai mozgalmak az 1830-as években!
2. Országonként **vizsgáljátok meg**: cél, résztvevők, eredmény!
3. **Keressétek meg** a győzelem vagy vereség **okait** és ezt is írjátok a **táblázat** megfelelő helyére!

→ **Megoldás:**

**Az 1830-as évek forradalmai**

|  |  |  |  |  |
| --- | --- | --- | --- | --- |
| **Terület** | **Év** | **Cél / a mozgalom jellege** | **Résztvevők** | **Eredmény** |
| Franciaország/Párizs   | 1830 | Restauráció megakadályozása,alkotmány / liberális | Párizsi nép: fiatalok, diákok, polgárok,munkások | Lajos Fülöp és a pénzarisztokrácia uralma, alkotmányos monarchia |
| Belgium | 1830 | Elszakadás Hollandiától/nemzeti | belga társadalom ;egység | független Belgiumalkotmányos monarchia |
| Itália | 1830 –as évek eleje | Alkotmány, Habsburg uralom vége /liberális, nemzeti |  szűk csoport | Ausztria segítségével leverik |
| Német területek | 1830 –as évek eleje | Alkotmány, nemzeti egység /liberális, nemzeti | kevesen | Elfojtják az uralkodók |
| Kongresszusi Lengyelország | 1831 | Elszakadás Oroszországtól / nemzeti | Nemesi vezetés – a parasztág nem támogatja; jobbágyfelszabadítás hiánya | Orosz túlerő – véres megtorlás |

Az I. és II. forradalmi hullám **összehasonlítása közös megbeszéléssel** – ez a forradalmak összegzését, értékelését is célozza, az új ismeretek megszilárdítása mellett. A tanár az összehasonlítás **szempontjait** kivetíti:

* Európa mely területét érintették a forradalmak?
* Mi volt a céljuk?
* Hol voltak győztes forradalmak? Minek köszönhették a győzelmet?
* Mekkora változást okoz a Szent Szövetség rendszerén?

→ **Megoldás:**

Az I. csak Európa peremvidékét, a II. már a fejlettebb (Ny) területeit is. Általában liberális, ahol napirenden volt, ott nemzeti célokat is megfogalmaztak. Győztesek voltak, ha széles társadalmi bázisra támaszkodtak (belső ok)+ külső intervenció (szent szövetségi segítség) vagy elnyomó hatalmi túlsúly nem irányult ellenük ill. külső segítséget kaptak. Legnagyobb jelentőségű a párizsi: továbbgyűrűző hatásában gyengít, bátorít+egy nagyhatalom kiesett a Szent Szövetség rendszeréből.

A **liberalizmus témát** is csoportmunkában ismerik meg a tanulók.

**Tanári kalauz minden csoport számára**

A liberális gondolkodást, eszmét ismeritek meg a kapott források segítségével. A források alapján **fogalmazzátok meg** **a liberalizmus lényegi vonásait**!

***Javasolt munkamenet:***

1. Olvassátok el figyelmesen a kapott forrást, végezzétek el a kapcsolódó feladatot!(szerencsés, ha az első feladatot ketten együtt dolgozva oldjátok meg!)

2. Ezután beszéljétek meg és rögzítsétek írásban, melyek a liberalizmus lényeges jellemzői!

3. Állapítsátok meg, kik gondolkodtak már nagyon hasonló módon (a liberalizmus gyökereit találjátok meg)!

4. Végül **vándorló csoportként** gyűjtsétek össze, a többi csoporttól a liberalizmus lényeges jellemzőit!

5. **Házi feladat**: mindenki készítsen a füzetébe **fürtábrát** a liberális eszme jellemzőiről a XIX. század első felében.

**1. csoport**

„E tanulmány célja, hogy felállítsunk egy igen egyszerű alapelvet, mely tökéletesen alkalmas arra, hogy szabályozza a társadalomnak az egyénnel szemben alkalmazott ellenőrző és kényszerítő tevékenységét, akár jogi tevékenység keretében kimért fizikai erőszak, akár a közvélemény erkölcsi kényszere ennek eszköze. Ez az elv a következő: az önvédelem az egyetlen cél, melynek érdekében az emberiségnek – kollektívan vagy egyénileg – joga van beavatkozni bármely tagja cselekvési szabadságába. Az egyetlen cél, amelynek érdekében jogosan lehet civilizált közösség bármely tagjával szemben – akarata ellenére – erőszakot alkalmazni: mások sérelmének a megakadályozása. Az ő saját – fizikai vagy erkölcsi – java nem elégséges indok erre. Nem lehet jogosan kényszeríteni valamire vagy visszatartani valamitől azért, mert az jobb lenne neki, mert ettől boldogabb lenne, vagy mert – mások szerint – ez lenne a bölcs, netán helyes dolog.” *(John Stuart Mill: A szabadságról, 1859)*

Gazdasági eszméje „abból a feltevésből indult ki, hogy a szabad verseny (mint a kereslet és kínálat szabad alakulása) mindenki számára lehetővé teszi képességei szabad kifejtését és ezzel a boldogulást, mert egy „láthatatlan kéz” gondoskodik az eltérő érdekekből fakadó ellentétek kiegyenlítéséről és a rendszer zavartalan működéséről.” *(Magyar Nagylexikon)*

1. **Döntsd el az állításokról**, hogy igazak vagy hamisak!

|  |  |  |
| --- | --- | --- |
| **Megállapítások** | **Igaz** | **Hamis** |
| A liberális felfogás elveti a társadalom erőszakos átalakítását. |   |   |
| A liberalizmus szerint az embereket akár akaratuk ellenére is boldoggá lehet tenni |   |   |
| Nem lehet az egyént kényszeríteni vagy megakadályozni valamiben, még akkor sem, ha ez neki jó lenne. |   |   |
| Mill szerint egyedül a társadalomnak van joga önvédelemből erőszakot alkalmazni. |   |   |

2. **Keress rá választ a forrásban és értelmezd!**

- A liberális gondolkodás szerint mi korlátozhatja egyedül az egyén szabadságát?

- Mi biztosítja a gazdasági élet zavartalan működését és az egyéni képességek kibontakozását?

→ **Megoldás:**

|  |  |  |
| --- | --- | --- |
| **Megállapítások** | **Igaz** | **Hamis** |
| A liberális felfogás elveti a társadalom erőszakos átalakítását. | X |   |
| A liberalizmus szerint az embereket akár akaratuk ellenére is boldoggá lehet tenni |   | X |
| Nem lehet az egyént kényszeríteni vagy megakadályozni valamiben, még akkor sem, ha ez neki jó lenne. | X |   |
| Mill szerint egyedül a társadalomnak van joga önvédelemből erőszakot alkalmazni. |   | X |

2.- „az önvédelem az egyetlen cél”, azaz egyedül mások szabadságának sérthetetlensége

- a szabad verseny, azaz a gazdasági életbe az állam nem avatkozik be

**2. csoport**

„Az individualizmus új keletű kifejezés, melyet egy új eszme hívott életre.[…] Az individualizmus olyan higgadt és békés érzelem, amely minden polgárt arra késztet, hogy elszigetelje magát a hozzá hasonlatosak tömegétől, s családjával és barátaival félrevonuljon; miután ily módon kicsiny társadalmat teremtett a maga hasznára, szíves örömest sorsára hagyja a nagy társadalmat.[…]

Az arisztokratikus társadalmakban minden polgár meghatározott és állandó helyt foglal el, egyik a másik felett; ebből következőleg mindegyikük mindig talált egy nála magasabban lévőt, akinek pártfogására szüksége van, lentebb pedig ismét másikat fedez fel, akinek kérheti a segítségét.[…]

A létfeltételek egyenlővé válása mértékében mind több olyan egyén akad, aki, bár már sem nem elég gazdag, sem nem elég hatalmas ahhoz, hogy nagy befolyást gyakoroljon a maga és embertársai sorsára, mégis elegendő ismeretet és vagyont szerzett vagy őrzött meg ahhoz, hogy egymagában boldogulhasson.”*(Alexis de Tocqueville)*

„…A mi szabadságunknak másféle szervezettségre van szüksége, mint amilyen az ókori szabadságnak felelt meg. Akkoriban minél több időt és erőt szentelt politikai jogainak gyakorlására az egyén, annál szabadabbnak hitte magát; mi az olyan szabadságra vagyunk fogékonyak, amelyben minél több szabadidőt hagy magánérdekeink kibontakozására politikai jogaink gyakorlása, annál becsesebbnek tekintjük szabadságunk.” *(Benjamin Constant)*

1. **Döntsd el az állításokról**, hogy igazak vagy hamisak!

|  |  |  |
| --- | --- | --- |
| **Megállapítások** | **Igaz** | **Hamis** |
| A liberális felfogás szerint a közösség fontosabb, mint az egyén. |   |   |
| A liberalizmus szerint a nagy társadalmi különbségek nem engedik az egyéniség érvényesülését. |   |   |
| A létfeltételek javulásával az emberek egyenlővé válnak egymással. |   |   |
| Mill szerint a tisztes magántulajdon biztosítja az egyéni szabadságát. |   |   |
| A liberálisok a magánéletet és a közéletet szétválasztották. |   |   |

2. **Fogalmazd meg:**

 - A liberalizmusnak egyik központi értékét ismerted meg; melyik az?

 - A liberálisok melyik társadalmi réteg helyzetét tartották ideálisnak? Kiknek az érdekét képviselték?

→ **Megoldás:**

|  |  |  |
| --- | --- | --- |
| **Megállapítások** | **Igaz** | **Hamis** |
| A liberális felfogás szerint a közösség fontosabb, mint az egyén. |   | X |
| A liberalizmus szerint a nagy társadalmi különbségek nem engedik az egyéniség érvényesülését. | X |   |
| A létfeltételek javulásával az emberek egyenlővé válnak egymással. |   | X |
| Mill szerint a tisztes magántulajdon biztosítja az egyéni szabadságát. | X |   |
| A liberálisok a magánéletet és a közéletet szétválasztották. | X |   |

2.-az individualizmus, az egyén szabadsága

   - a polgárság (középosztály)→az arisztokráciával és a nincstelenekkel szemben a közepes vagyonnal rendelkező polgári réteg érdekeit képviselték

**3. csoport**

„ …negyven éven át ugyanazt az elvet védtem:a szabadságot mindenben, a vallásban, a filozófiában, az iparban, a politikában, s  szabadságon pedig az individualitás győzelmét értem a despotizmus által uralkodni akaró tekintélyen éppúgy, mint a kisebbség leigázásának jogát követelő tömegeken.” *(Benjamin Constant)*

„.. az emberi szabadság sajátos köre. Magába zárja először is a lelkiismeret egész belső világát a legátfogóbb értelemben vett szabadságot követelve számára: a gondolkodás és az érzés szabadságát, az érzelmek és vélemények korlátlan szabadságát minden kérdésben. […]Másodszor alapelvünk feltételezi az ízlés és foglalatosság szabadságát;szabadságot, hogy úgy alakítsuk életünket, ahogy hajlamainknak megfelel;hogy vállalva a következményeket azt tegyük, amit tenni akarunk embertársaink akadályoztatásától mentesen, mindaddig, amíg azt amit teszünk, nincs az ő kárukra.[…]Az egyén szabadságából harmadszor következik az egyének közötti társulás szabadsága, a már tárgyalt korlátok között” *(John Stuart Mill)*

1. **Döntsd el az állításokról**, hogy igazak vagy hamisak!

|  |  |  |
| --- | --- | --- |
| **Megállapítások** | **Igaz** | **Hamis** |
| A liberálisok a többség uralmának, a demokráciának a hívei. |   |   |
| A liberalizmus szerint az egyén szabadságának biztosítása a legfontosabb az élet minden területén. |   |   |
| Fontosnak tartották a sajtócenzúra működését. |   |   |
| A liberálisok szerint a szabadságjogok minden embert megilletnek, a jogegyenlőség képviselői. |   |   |

2. **Gyűjtsd össze** a forrásból a polgári szabadságjogokat!

3. **Ismereteid alapján** **állapítsd meg**

 - milyen államhatalom tudja biztosítani az egyén szabadságát, a polgári szabadságjogok élvezetét?

→ **Megoldás:**

|  |  |  |
| --- | --- | --- |
| **Megállapítások** | **Igaz** | **Hamis** |
| A liberálisok a többség uralmának, a demokráciának a hívei. |   | X |
| A liberalizmus szerint az egyén szabadságának biztosítása a legfontosabb az élet minden területén. | X |   |
| Fontosnak tartották a sajtócenzúra működését. |   | X |
| A liberálisok szerint a szabadságjogok minden embert megilletnek, a jogegyenlőség képviselői. | X |   |

2. Polgári szabadságjogok: lelkiismeret,-vallás,- gondolkodás,- szólás,- sajtó,- életvitel,- gyülekezés szabadsága

3. Az alkotmányos állam: népképviselet (cenzus), hatalmi ágak szétválasztása, kölcsönös ellenőrzés

( A forrásokhoz tartozó eldöntendő állítások segítik és fejlesztik a szövegértést, a forrásszöveg értelmezését, előkészítik a kérdésekre a válasz megfogalmazását)

→ **Lehetséges megoldás a fürtábrára**



**Reflektálás (5 perc)**

Szabad, szóbeli véleménynyilvánítás a liberalizmusról – rövid tanári kérdésekre:

-          Kinek szimpatikus a liberális gondolkodás?

-          Érvényesül-e a Magyarország gazdasági, politikai, vagy társadalmi életében? Az iskolában? A családi életben? (konkrét példákkal érvelve)

**2. óra**

Továbbra is csoportmunka a tanulási forma.

**Ráhangolódás** (6 perc)

A előző órán vagy házi feladatként elkészített fürtábrát beszéljük meg: egy önként jelentkező és egy felszólított tanuló ismerteti a magáét:

 - a többi tanuló hozzászól, ha szükséges, kiegészít, javít (ellenőrzik, esetleg javítják saját ábrájukat)

 - ezután az egyik csoport értékeli a két tanuló munkáját.

**Jelentésteremtés** (35 perc)

Majoros István történész tanulmányából kapnak részleteket a tanulók, **egyéni munkával, az insert technikát** alkalmazva olvassák el:

 - az új információkkal kiegészíthetik az ábrájukat, ha azt lényegesnek tartják – de nem kötelező a kiegészítés

 - az olvasáskor felmerült kérdéseket megbeszélik a csoporton belül

 - ha szükséges (ellentmondás, vita alakul ki, új információk kerülnek elő), a tanár és a többi csoport is bekapcsolódik a megbeszélésbe.

„…Littré francia nyelvész szerint a liberalizmus szabadságelvet jelent. A 19. században, sőt napjainkban is azt nevezik liberálisnak, aki ellenfele a konzervativizmusnak és több szabadságot követel az egyén számára. S azt is hozzáteszik, hogy a liberális baloldali, haladó és a szabad verseny, szabad piac híve. A francia Benjamin Constant számára a 19. század elején a liberalizmus az individuum győzelmét jelentette a despotizmussal, a tekintélyelvvel szemben. A 20. században F. A. Hayek negatívan határozta meg: a kényszer hiányával, a kényszer alóli felszabadulással magyarázta. A liberalizmus tehát napjainkig ható szellemi irányzat, s hatását a politikai gondolkodás minden irányzatánál megfigyelhetjük. A 19. század első felében német vagy olasz területen beépült a nacionalizmusba, ugyanezt látjuk a Habsburg Birodalom területén…

A liberális eszmék letéteményesének az angolok a középosztály tagjait tartották, mivel sem a szegénység, sem a nagy vagyon kísértései nem befolyásolták őket. Úgy vélték a középosztály szüntetheti meg az osztálykülönbségeket, a hierarchiát, s mindenki számára megnyithatja a gazdasági, társadalmi felemelkedés útját. A modern, haladó középosztályi társadalom programját tehát a liberalizmus fogalmazta meg. S míg a jogegyenlőséget minden egyén számára biztosítja, a politikában csak az anyagi vagy szellemi vagyonnal rendelkező elit szabadságát valósítja meg. A liberalizmus ezért nem demokrácia, jóllehet az utóbbi a liberalizmus alapvető szabadságai nélkül nem működik…

A 19. század végén a liberalizmus hanyatlik, háttérbe szorult, mivel győzött vagy valamilyen módon beépült a hatalmi rendszerbe…Nem véletlen, hogy 20. századi feltámadását a proletárdiktatúra és a nácizmus teszi lehetővé…” *(Majoros István történész)*

(A feladat célja:

1. a liberalizmushoz kapcsolódó ismeretek megszilárdítása ill. az érdeklődő tanulóknál az ismeretek bővítése

2. előkészíteni annak megértését, hogy az eszmék hosszabb időtávon változnak

3. a liberalizmussal kapcsolatos vélemények ütköztetése, esetleg a konceptuális váltás segítése)

A feladatot hamarabb elvégző, a történelem iránt érdeklődő tanulók **külön feladatot kapnak** – a jó megoldását jutalmazhatja a tanár.

**Feladat:**

Keresd meg és tanulmányozd az alábbi tankönyvi ábrákat!  Döntsd el, melyek mutatnak liberális jellegű államot: Franciaország 1791-ben, Lajos Fülöp rendszere Franciaországban, az Amerikai Egyesült Államok államrendszere 1787-ben, Magyarország államszervezete a XVIII. században.

(a feladatban olyan ábrák/államformák is vannak, amivel még nem találkoztak a tanulók – az önálló gondolkodást, önbizalmat is erősíti)

Ezt követően a nacionalizmus és konzervativizmus témája.

**Reflektálás (5 perc)**

**Kilépőkártya kitöltése –** csoportonként egy kártyát töltenek ki

1. Gondoljátok végig, mennyiben volt hasznos számotokra a csoport munka!
2. Értékeljétek saját csoportotok teljesítményét az ötös skálán!
3. Fogalmazzátok meg, mi jelentett számotokra problémát
	* az együttműködésen alapuló tanulásban
	* a feladatok elkészítésében